Den ultimative pladespiller til Beatles-fans

Det er 50 år siden at ikoniske The Beatles udgav sit White Album og i den forbindelse har Pro-ject snittet en specialudgave af sin 2Xperience SB-pladespiller. Modellen er fuldstændig hvid, så den matcher albummets minimalistiske cover. Selv tonearmen og pickup’en er fuldstændig hvid – sidstnævnte er en Ortofon 2M, der er lavet specielt til denne pladespiller.

Der er tale om en rem-dreven pladespiller med elektronisk styring mellem 33 1/3 og 45 rpm. Den har MDF chassis og armen er en 9CC Evolution af kulfiber.

Pladespilleren udgives kun i 500 eksemplarer på verdensplan og koster 1.799 dollars; omkring 12.000 danske kroner uden afgifter. Til gengæld er hver enkelt pladespiller individuelt nummereret. Det skal sammenlignes med, at en Pro-ject 2Xperience SB-pladespiller normalt koster 9.995 kroner.

White Album genudgives i øvrigt på både cd og vinyl i en 50th Anniversary Edition, produceret af Giles Martin, der er søn af den originale Beatles-producer George Martin. Giles Martin har tidligere stået bag en meget rost genudgivelse af Sgt. Peppers-albummet – og han er i øvrigt lydspecialist hos Sonos samtidig med at han arbejder for Abbey Road studierne.

Både pladespilleren og genudgivelsen af White Album kommer i handelen i midten af november måned. Herunder en række billeder af pladespilleren:

Den ultimative pladespiller til Beatles-fans